"Etsin jatkajaa Sysmän Kuvapalvelu -yritykselleni Sysmässä. Yritys ei ole kuitenkaan myynnissä, koska tiedän ja tunnen toimialan sekä pienten kuntien ongelmat yrittäjän kannalta varsin hyvin ja ostajan löytäminen on varmasti vaikeaa."

Sysmässä hieraistiin silmiä viime viikolla, kun pitkän linjan valokuvausammattilainen ilmoitti antavansa yrityksensä ja sen tarpeiston (siirryt toiseen palveluun) ilmaiseksi, vuokratuloja vastaan.

Yrittäjä Jorma Sainio täytti hiljattain 63 vuotta. Hän on aikeissa jäädä eläkkeelle viimeistään ensi keväänä, 35 vuoden yrittäjävuoden jälkeen.

Sainio ei kuitenkaan edes yritä myydä liiketoimintaansa, koska uskoo sen olevan likimain mahdoton tehtävä. Tärkeämpänä asiana hän pitää sitä, ettei pienellä paikkakunnalla enää suljettaisi yhtäkään ovea, vaan nykyiset palvelut säilyisivät.

Kynnys siihen, että laittaisin lapun luukulle ja oven kiinni, on äärimmäisen korkea. Jorma Sainio

– Tosiasia on, että tällaiseen muuttotappiokuntaan on hyvin vaikea saada mitään erikoisliikkeiden palveluita, joten jotain porkkanaa siihen piti laittaa. Tunnen erittäin suurta moraalista vastuuta siitä, että palvelut säilyisivät Sysmässä. Kynnys siihen, että laittaisin lapun luukulle ja oven kiinni, on äärimmäisen korkea, Sainio toteaa.

Vihtori Koskinen / Yle

Kylien ja haja-asutusalueen yritysten on vaikea löytää liiketoiminnan jatkajia yrittäjien jäädessä eläkkeelle. Tästä syystä yritystoiminnan alasajo on monen pienen perheyrityksen ainoa ratkaisu.

– Tämä on ihan olemassa oleva ongelma. Jatkajien löytäminen yrityksille on todellinen haaste. Tilanne tulee lähivuosina hankaloitumaan entisestään nykyisten kuusi- ja seitsemänkymppisten joutuessa päästämään irti yrityksistään, Hämeen kauppakamarin toimitusjohtaja Jussi Eerikäinen summaa.

Yritysmyynti on laskettu omaksi eläketurvaksi, ja siksi he ovat kerryttäneet vain minimieläkettä. Jussi Eerikäinen

Eerikäinen uskoo, että surullisia tarinoita pienten perheyritysten alasajoista tullaan kuulemaan vielä paljon.

– Vaikka firma olisi todella hyväkin, ostajan löytäminen on todella hankala homma. Surullista tässä on se, että monet yrittäjät ovat laskeneet sen varaan, että saavat yrityksensä myytyä. Yritysmyynti on laskettu omaksi eläketurvaksi, ja siksi he ovat kerryttäneet vain minimieläkettä.

Kauppakamarin toimitusjohtaja ei lämpene yrityksen lahjoittamisajatukselle

Porkkana on ollut yrittäjä Sainion mukaan houkutteleva, ja yhteydenottoja liiketoiminnan jatkamiseksi on sadellut.

– Ihme se olisi, jos liikkeelle ei ilmaiseksikaan löytyisi jatkajaa. Yritys on elinvoimainen, ja se on hyvin työllistänyt minut. Onneksi puhelin on pirissyt, ja mahdollisia jatkajia on ilmoittautunut.

Vihtori Koskinen / Yle

Hämeen kauppakamarin toimitusjohtaja Jussi Eerikäinen uskoo, että uutinen ilmaiseksi annettavasta valokuvausalan liikkeestä voi olla negatiivinen uutinen monelle vanhemmalle yrittäjälle, koska yrittäjät ovat laskeneet eläkepäivänsä myyntivoittojen varaan.

– En usko, että tällainen yritystoiminnan lahjoittaminen tulee yleistymään. Ennemmin toiminta ajetaan alas varastot ja laitteet myymällä, ja yksinkertaisesti lopettamalla liiketoiminnan.

Eerikäinen on kuitenkin harmissaan siitä, että liiketoiminnan lopettaminen on monen yrittäjän kohdalla ainoa ratkaisu, vaikka halukkaita liiketoiminnan ostajia saattaisikin olla tarjolla.

– Valtiovallan pitäisi herätä tähän ongelmaan. Nuoria halukkaita liiketoiminnan jatkajia saattaisi olla, mutta lainan saaminen on lähes mahdotonta. Pankit eivät myönnä nuorelle esimerkiksi autokorjaamoa ostavalle sadan tuhannen euron lainaa. Rahoitustukia nuorten yrittäjien tukemiseksi pitäisi miettiä päättäjien toimesta todenteolla, Eerikäinen summaa.